**ELŐTERJESZTÉS**

**A Gazdasági és Jogi Bizottság 2020. szeptemberi ülésére**

**Javaslat a Homok úti lőtér használatba adási megállapodásának módosítására**

Szombathely Megyei Jogú Város Önkormányzata a Közgyűlés 339/2013. (VI. 19.) Kgy. számú határozatában foglaltak szerint 2013. szeptember 9. napján használatba-adási megállapodást kötött a Szombathelyi Városi Sportlövő Szövetséggel, mint használóval a 4649/4 hrsz-ú, Homok u. 9. szám alatti ingatlanra vonatkozóan. A szerződés szerint a használó ingyenes használatba kapta az ingatlant 2013. január 1. napjától 2014. április 30. napjáig sportlőtér működtetése céljából, majd ezt követően a szerződés többször meghosszabbításra került.

A Közgyűlés 208/2016. (VI. 9.) Kgy. sz. határozatában többek között az alábbi feltételek szerint hosszabbította meg a szerződést:

* amennyiben a szerződés lejártát megelőző 60 nappal egyik fél sem kéri a szerződés megszüntetését, úgy az minden évben további egy évvel automatikusan meghosszabbodik;
* a használó ismeri az ingatlan műszaki állapotát, tartózkodik a veszélyes műszaki állapotban lévő légpuska lőtér használatától mindaddig, amíg azt saját költségén biztonságosan használható állapotba nem hozza, valamint megtesz minden olyan óvintézkedést, amely a lőtér biztonságos használatához szükséges;
* használatba adót semmilyen felelősség nem terheli az ingatlan műszaki állapotából adódó, illetőleg az ingatlanon folyó tevékenységből eredő esetleges balesetekért;
* használó köteles az ingatlanon bekövetkező jelentős mértékű állagromlásról a használatba adót haladéktalanul tájékoztatni.

A Közgyűlés felhatalmazta a Gazdasági és Városstratégiai Bizottságot, hogy minden év március 31-ig a szerződés meghosszabbítására vonatkozó tulajdonosi döntést meghozza.

A használatba adási megállapodás módosításának 2. pontja úgy rendelkezik, hogy a használó minden év március 1. napjáig köteles írásban jelezni, ha továbbra is használni kívánja az ingatlant. A kérelem alapján a Bizottság meghozza a szerződés meghosszabbítására vonatkozó tulajdonosi döntést. A használó 2020. március 13-án kelt kérelmében kérte a szerződés meghosszabbítását. A 87/2020 (V.28.) PM. sz. határozat alapján – az arányosság követelményének figyelembe vételével – a szerződés 2020. szeptember 30. napjáig került meghosszabbításra.

Javaslom, hogy a Tisztelt Bizottság a használatba adási megállapodás időtartamát 2021. április 30. napjáig hosszabbítsa meg.

Kérem a Tisztelt Bizottságot, hogy az előterjesztést megtárgyalni és a határozati javaslatban foglaltaknak megfelelően dönteni szíveskedjen.

**Szombathely, 2020. szeptember 16.**

**/: Dr. Nemény András :/**

**Határozati javaslat**

**………/2020. (IX. 21.) GJB sz. határozat**

1. A Gazdasági és Jogi Bizottság Szombathely Megyei Jogú Város Közgyűlésének 208/2016. (VI.9) Kgy. számú határozatában kapott felhatalmazása alapján a Szombathelyi Városi Sportlövő Szövetségnek a szombathelyi 4649/4 hrsz-ú ingatlanra fennálló ingyenes használati jogviszonyát - sportcélú hasznosítási kötelezettséggel - 2020. október 1. napjától 2021. április 30. napjáig változatlan feltételekkel meghosszabbítja.
2. A Bizottság felhatalmazza a polgármestert, hogy az ingyenes használatra vonatkozó megállapodás módosítását aláírja.

**Felelős:** Dr. Nemény András polgármester

Dr. Horváth Attila alpolgármester

Bokányi Adrienn, a Gazdasági és Jogi Bizottság elnöke

(végrehajtásért: Nagyné dr. Gats Andrea, a Jogi és Képviselői Osztály

vezetője)

**Határidő:** azonnal